钦定古今图书集成/历象汇编/庶征典/第094卷 > 《祈雨建醮青词》前人
## 钦定古今图书集成/历象汇编/庶征典/第094卷 > 《祈雨建醮青词》前人

职玷抚摩，难胜二千石之寄；民忧旱暵，莫如七八月
之间。敢沥丹衷，冒干洪覆。眷此湖湘之凋瘵，异乎江
浙之富饶。本乏盖藏，况加科配。故虽丰稔，犹或嗟咨；
或惟一谷之弗登，立见群生之告病。幸自春而徂夏，
蒙赐雨之以时。早稻既收，晚苗亦茂。正需嘉泽，庶迄
全功。粤繇尔日以来，忽苦常旸之沴。恳祈虽切，感格
未能。云未合而倏离，雨方霑而随止。夙宵自省，震惧
靡遑。即吉旦以陈仪，吁高旻而致请。愿垂矜悯，亟解
焦枯。当白露之将临，俾甘霖之遄应。实颖实栗，遂为
上熟之年；成始成终，敢忘大造之力。